พับแผน! “บิ๊กป้อม” เซ็นถอนกฎกระทรวง “ขายที่ดินต่างชาติ” ชงครม.พรุ่งนี้
“ประวิตร” เซ็นถอนกฎกระทรวงขายที่ต่างชาติแล้ว รอเลขาธิการ ครม.บรรจุวาระ เผยถ้ามีเสียงไม่เห็นด้วย พร้อมนำกลับมาทบทวน
“ประวิตร” เซ็นถอนกฎกระทรวงขายที่ต่างชาติแล้ว รอเลขาธิการ ครม.บรรจุวาระ เผยถ้ามีเสียงไม่เห็นด้วย พร้อมนำกลับมาทบทวน
7 พ.ย. 2565

ผู้สื่อข่าวรายงาน จากกรณีกระแสข่าวกระทรวงมหาดไทย จะเสนอให้ที่ประชุมคณะรัฐมนตรี (ครม.) ในวันที่ 8 พ.ย. ขอถอนเรื่องร่างกฎกระทรวงการได้มาซึ่งที่ดินเพื่อใช้เป็นที่อยู่อาศัยของคนต่างด้าวตามมาตรการกระตุ้นเศรษฐกิจ การลงทุนโดยการดึงดูดคนต่างด้าวที่มีศักยภาพสูงสู่ประเทศไทย พ.ศ. … ออกจากมติ ครม.ซึ่งได้มีการอนุมัติหลักการไปเมื่อวันที่ 25 ต.ค.ที่ผ่านมา
โดยวันนี้ นายชยาวุธ จันทร อธิบดีกรมที่ดิน กล่าวถึงกรณีดังกล่าวว่า ขณะนี้ พล.อ.อนุพงษ์ เผ่าจินดา รมว.มหาดไทย ได้เสนอเรื่องดังกล่าวไปยัง พล.อ.ประวิตร วงษ์สุวรรณ รองนายกรัฐมนตรี ในฐานะกำกับดูแลให้ลงนามเมื่อช่วงเช้า เพื่อถอนเรื่องดังกล่าวออกจาก ครม.แล้ว โดยได้เสนอเรื่องดังกล่าวไปที่สำนักงานเลขาธิการคณะรัฐมนตรีเรียบร้อยแล้ว ส่วนจะบรรจุเป็นวาระในวันที่ 8 พ.ย.หรือไม่ขึ้นกับทางสำนักงานเลขาธิการ ครม.จะพิจารณา ทั้งนี้ เมื่อมีเสียงที่ไม่เห็นด้วยกับเรื่องนี้ ทางกระทรวงก็พร้อมถอนเรื่องคืนมาเพื่อนำกลับมาทบทวน